《早朝》
明代·彭华

晓来高阁漏声残，卫士初严虎豹关。风飐龙旂回日色，云移雉扇拥天颜。

衣冠趋拜金銮殿，剑佩分联玉笋班。快睹九重春欲遍，愿将春意到人间。

作者简介：（1432—1496）江西安福人，字彦实。彭时族弟。景泰五年进士。成化时累官吏部左侍郎兼翰林学士，入阁预机务。与万安、李孜省朋比，排挤异己。未几以疾去。卒谥文思。有《彭文思集》。